Færre blir hiv-smittet
Tilfellene av nysmitte blant menn som har sex med menn gikk markert ned i 2015. Nedgangen er å finne både i Oslo og landet for øvrig. I 2014 lå tallene for nysmitte i denne gruppen totalt på 107, i fjor var det en nedgang på 37, som betyr 70 nye tilfeller. Tallene for de øvrige gruppene har holdt seg stabile. Ifølge Folkehelseinstituttet kan nedgangen tilskrives et langsiktig og systematisk forebyggende arbeid rettet mot menn som har sex med menn. – De siste årene har det vært en stor vekst i etableringen av nye og lett tilgjengelige teststeder, og økt tilgjengelighet av gratis kondomer, sier avdelingsdirektør i Helsedirektoratet Ellen Margrethe Carlsen. Konsekvent bruk av kondom i situasjoner med risiko for smitte er ifølge Helsedirektoratet det viktigste forebyggingstiltaket med hensyn til hiv og andre seksuelt overførbare infeksjoner. – En økende testfrekvens blant grupper som er utsatt for risiko har sannsynligvis bidratt til nedgangen, sier Carlsen. Tidlig avdekking av hivinfeksjon og rask igangsetting av behandling ansees både i Norge og internasjonalt som en avgjørende faktor for å redusere smitte av hiv, i tillegg til at det er avgjørende for den enkeltes helse og livsutsikter. Charlie Sheen: – Jeg er hivpositiv!Folkehelseinstituttet peker på at smitteoppsporing, tiltak rettet mot menn som har sex med menn og enkelte grupper av innvandrere, fokus på kondombruk og testing er viktige virkemidler for ytterligere å redusere smittetallene. – Nedgang i nysmitte er gode nyheter, men mye arbeid gjenstår for å få tallene ytterligere ned, sier Ellen Margrethe Carlsen i Helsedirektoratet. Også Hiv Norge er glade for de nye tallene: – En gledelig utvikling, sier generalsekretær Anne-Karin Kolstad i HivNorge. Hun mener nedgangen først og fremst skyldes at man har fått flere under behandling og at behandlingen har startet tidligere. – Vellykket behandling gjør hivpositive smittefrie og det blir enklere å leve med en diagnose. Behandling blir dermed kanskje det mest effektive forebyggende tiltaket, spesielt innenfor gruppen menn som har sex med menn, sier hun. Kolstad legger til at det dermed blir viktigere at hivpositive kjenner sin status og at hivtester derfor stadig må være enkelt tilgjengelige.
Nye tilfeller av hiv i gruppen menn som har sex med andre menn er den laveste på ti år, viser nye tall fra Folkehelseinstituttet.